b"\n_START_ARTICLE_\nAbitanti\n_START_SECTION_\nEtimologija\n_START_PARAGRAPH_\nIme kraja izvira iz latinske besede habitatores, (italijansko abitanti) s pomenom 'prebivalci'. Kraj naj bi namre\xc4\x8d Bene\xc4\x8dani naselili s priseljenci in begunci iz Dalmacije in Bosne, ki so v 16. stoletju od tam be\xc5\xbeali pred Turki. V starih listinah se kraj v letih 1763\xe2\x88\x921787 omenja kot Obitanti._NEWLINE_Ohranila se je tudi legenda, da naj bi istrski kmet Peri\xc4\x8d hotel v eni od okoli\xc5\xa1kih vasi zgraditi hi\xc5\xa1o, vendar mu tega niso dovolili. Zato je od\xc5\xa1el na tako imenovano nikogar\xc5\xa1njo zemljo, kjer naj bi zasadil svoj kramp (pikon) in dejal: \xc2\xbbTu \xc4\x8demo abitat!\xc2\xab\xc2\xa0(tu bomo prebivali). Po tej izjavi naj bi kraj dobil ime Abitanti."